
Az Európai Unió keleti bővítése

Az Európai Unió fejlődését, az integráció mélyülését korszakonként másképpen magyarázzuk. Ami azonban minden alkalommal közös, azaz integráció folyamatos fejlődése és az Unió bővülése. És mikor lehetne fontosabb a bővítés kérdése, mint amikor a válság hatására a köztudatba lassan beépül, hogy veszélyben Európa egysége. Az Unió gazdasági fejlődésének intenzitása lassult, de ezt nem lehet az integrációs fejlődés megtorpanásának szinonimájaként értelmezni. A 2008-as válság hatására az EU gazdasága a világgal együtt szűkült, de a fejlődés továbbra is folyamatos az integráció intézményrendszerén belül.
A jelen nehéz körülményei között az Unió akkor tud erősnek mutatkozni, ha folytatja a csatlakozási tárgyalásokat a teljes Balkánnal és Törökországgal is. Megoldást csak az jelenthet, ha egy lélekszámban is meghatározó területtel képes bővülni az Unió, hiszen ez bizonyítja erejét és a rendszer működőképességét. A Nyugat-Balkán és Törökország is része az Unió energia- és biztonságpolitikájának, melyek szoros összefüggésben állnak a bővítéspolitikával, mint annak motivációi. Mindaddig, amíg az Unió nem áll készen a következő területi növekedésre, aktív szomszédságpolitikát folytat, hogy a csatlakozni kívánó államokat érdeklődését az Unió irányába fenntartsa.
Szerbia és Törökország fontos bástyája az EU energia stratégiájának, hiszen otthonául szolgálnak a jövő gázellátását biztosító vezetékeknek. Szerbián keresztül közeledhet egymáshoz az Unió és Oroszország, illetve a Déli Áramlat megépülésével Európa Ukrajnát elkerülő megbízható tranzitútvonalat épít. A Nabucco gázvezeték összekapcsolja Törökországot és az EU-t, így Törökország csatlakozási folyamatában kiemelkedő jelentőséggel bír. A Nabucco az orosz energiafüggéstől diverzifikált új folyosót nyit, melyen keresztül Európai érdekek jelenhetnek meg a Közel-Keleten és Kis-Ázsiában.
Magyarországnak aktív résztvevőjévé kell válnia az Európai Unió energiabiztonságát szolgáló programoknak. Ezzel fontos tagjává válhat az integrációnak és kedvező fényben feltűnő partnerévé a csatlakozni kívánó keleti-délkeleti országoknak. A bővítéspolitika szoros összefüggésben értelmezhető az energiapolitikával, így amennyiben hazánk képes lesz kihasználni geostratégiai előnyeiből fakadó lehetőségeit, úgy a következő bővítési hullám egyik élharcosává válhat. És végül nem szabad elfeledkeznünk arról sem, hogy Magyarország nem csupán délkelet felé jelent kaput az EU-nak, hanem a Keleti Partnerség irányába is.



